Blaas die fluitjie hard | Netwerk24
Blaas die fluitjie hard
Alles word ontwrig wanneer mense tydens betogings in die strate amok maak. Maar daardie geweld agter geslote deure is nog meer ontwrigtend. Ek praat van geweld teen kinders en vroue.
Dit breek God se hart. Hy sê in Psalm 146 dat weerlose mense soos weduwees en weeskinders onder sy geliefdes tel. Hy kan dit nie vat dat mense hulself aan ander mense vergryp nie, wat nog te sê vroue en kinders. Hy verwag van ons om altyd in die bres te tree vir sulke mense. Doen dit asseblief.
Blaas die fluitjie hard as jy weet van sulke vergrype iewers in jou omgewing. Doen net iets. Sorg dat geregtigheid geskied, God s'n. Wees 'n stem vir die stemloses. Help diegene wat verdruk word. Ondersteun die swakkes. Gee om vir weerloses. Doen elke dag wat reg is in God se oë.
Onthou die woorde van Jakobus 1:25 dat ware godsdiens in God se oë is om weeskinders en weduwees te besoek en om jou eie lewe rein te hou.